Vyf beseer tydens transitorooftog in Noordwes(Foto verskaf deur ER24) Vyf mense, insluitend ŉ negejarige seun, is na ŉ hospitaal geneem ná ŉ transitorooftog Maandag op die R556 Sun City-pad in Bapong, Rustenburg in Noordwes. Werner Vermaak, woordvoerder van ER24, het gesê paramedici van ER24 en nooddienste het omstreeks 11:00 by die toneel opgedaag. “Twee voertuie is beskadig. Drie veiligheidswagte het geringe beserings opgedoen. ŉ Pa en sy negejarige seun was in skok op die toneel,” het hy gesê. Die rowers het na bewering hul motor gekaap. “ER24 het die drie veiligheidswagte en die pa en seun na ŉ nabygeleë hospitaal geneem vir mediese behandeling.” Plaaslike owerhede stel ondersoek in.